# DATGANIAD YSGRIFENEDIG

# GAN

# LYWODRAETH CYMRU

|  |  |
| --- | --- |
| **TEITLE**  | **Cyhoeddi’r Ymgynghoriad ar y Canllawiau ar gyfer Trwyddedu Petrolewm**  |
| **DYDDIAD** | **02 Rhagfyr 2024** |
| **GAN** | **Rebecca Evans AS, Ysgrifennydd y Cabinet dros yr Economi, Ynni a Chynllunio** |

Mae Gweinidogion Cymru yn gyfrifol am archwilio a datblygu adnoddau petrolewm Cymru ar y tir yn dilyn datganoli pwerau yn Neddf Cymru 2017. Cafodd polisi Llywodraeth Cymru ar echdynnu petrolewm ei gyhoeddi ym mis Rhagfyr 2018[[1]](#endnote-1). Mae’r argyfwng hinsawdd yn ei gwneud yn ofynnol inni gefnu ar danwyddau ffosil cyn gynted ag sy’n ymarferol bosibl – felly, polisi Llywodraeth Cymru yw peidio â rhoi unrhyw drwyddedau newydd. Nid oes unrhyw achos clir sy’n dangos bod cynhyrchu tanwyddau ffosil yn ddomestig yn fuddiol yng nghyd-destun newid hinsawdd pan fydd yn ychwanegu at y cyflenwad byd-eang. Fel un o aelodau sefydlu *Beyond Oil and Gas Alliance*, rydym yn gweithio’n rhyngwladol i leihau ein dibyniaeth ar danwyddau ffosil, fel sy’n ofynnol i fodloni nodau Cytundeb Paris. Fodd bynnag, mae gan Weinidogion Cymru ddyletswydd statudol i weinyddu trwyddedau a roddwyd gan Lywodraeth y DU cyn 1 Hydref 2018, yn unol â’r cymalau model wedi’u cynnwys yn y drwydded, y ddeddfwriaeth a’r polisïau perthnasol ac egwyddorion cyffredinol cyfraith cyhoeddus.

Rwyf heddiw yn cyhoeddi ein [ymgynghoriad ar y canllawiau technegol anstatudol drafft](https://www.llyw.cymru/canllawiau-trwyddedu-petrolewm-ar-y-tir) rydym wedi’u paratoi mewn perthynas â’r gweithgaredd trwyddedu hwn. Mae’r canllawiau wedi cael eu paratoi i helpu deiliaid trwyddedau i reoli trwyddedau presennol. Mae’r ymgynghoriad yn ceisio barn ar y canllawiau drafft gan ddeiliaid trwyddedau, cyrff proffesiynol, awdurdodau lleol, grwpiau eraill sydd â diddordeb a’r cyhoedd.

**Rebecca Evans AS, Ysgrifennydd y Cabinet dros yr Economi, Ynni a Chynllunio**

**2 Rhagfyr 2024**

1. [Datganiad Ysgrifenedig: Datganiad Polisi ar Echdynnu Petrolewm (10 Rhagfyr 2018) | LLYW.CYMRU](https://www.llyw.cymru/datganiad-ysgrifenedig-datganiad-polisi-ar-echdynnu-petrolewm) [↑](#endnote-ref-1)